Enn loga eldar í þinghúsinu í Höfðaborg í Suður-Afríku. Maður á fimmtugsaldri hefur verið ákærður fyrir að kveikja í húsinu.
Slökkviliðsmenn í Höfðaborg í Suður-Afríku hafa náð tökum á eldi sem brunnið hefur í þinghúsi landsins síðan í gærmorgun. Maður á fimmtugsaldri, sem var handtekinn í húsinu, hefur verið ákærður fyrir að kveikja í því.
Eldurinn kviknaði í fyrrinótt í elsta hluta þinghússins. Slökkviliðsmenn börðust við hann í allan gærdag og í nótt og eru enn að störfum. Að sögn talsmanns slökkviliðsins í borginni náðu þeir tökum á eldinum í nótt og vinna nú að því að slökkva smáelda sem brenna á nokkrum stöðum í byggingunni. Ljóst er að þar verða ekki haldnir fundir næstu mánuðina. Elsti hlutinn, sem var reistur árið 1884, er gjörónýtur. Þegar þak hans hrundi í gær urðu slökkviliðsmenn að forða sér til að verða ekki fyrir braki úr því. Þar var að finna fjögur þúsund sjaldgæfar bækur, listaverk, sjaldgæfa muni og skjöl, meðal annars upprunalegt eintak af þjóðsöng Suður-Afríku. Cyril Ramaposa forseti greindi fréttamönnum frá því í gær að maður hefði verið handtekinn og jafnframt að eldvarnakerfi hússins hafi ekki virkað þegar kviknaði í.
Lögreglan í Höfðaborg tilkynnti í morgun að 49 ára karlmaður hefði verið ákærður fyrir innbrot í þinghúsið, íkveikju og skemmdir á opinberum eignum. Maðurinn var tekinn höndum í húsinu í gær. Hann kemur fyrir dómara á morgun. Þá kemur forsætisnefnd þingsins saman í dag ásamt sérfræðingum og metur skemmdir á húsinu.
Enn loga eldar í þinghúsinu í Höfðaborg í Suður-Afríku. Maður á fimmtugsaldri hefur verið ákærður fyrir að kveikja í húsinu.